รัฐบาลจัดมาตรการคัดกรองรับคนไทยที่เดินทางกลับจากต่างประเทศอย่างเข้มงวด ระบุยังมีสถานที่พัก State Quarantine และโรงพยาบาลสนามรองรับไว้เพียงพอ
รัฐบาลจัดมาตรการคัดกรองรับคนไทยที่เดินทางกลับจากต่างประเทศอย่างเข้มงวด ระบุยังมีสถานที่พัก State Quarantine และโรงพยาบาลสนามรองรับไว้เพียงพอนายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า จากการลงพื้นที่ติดตามการดำเนินงานของศูนย์ปฏิบัติการภาวะฉุกเฉิน (EOC) ที่ท่าอากาศยานสุวรรณภูมิเพื่อรับคนไทยที่เดินทางกลับจากต่างประเทศ พบว่า หน่วยงานที่เกี่ยวข้องได้มีมาตรการดูแลคัดกรองผู้ที่เดินทางเข้า-ออกประเทศอย่างเข้มงวด ตั้งแต่การตรวจวัดอุณหภูมิผ่านเครื่องเทอร์โมสแกน กรอกใบสุขภาพและระบบตรวจสุขภาพของกระทรวงสาธารณสุข โดยมีจิตอาสาคอยให้คำแนะนำขั้นตอนต่างๆ จนถึงระบบการผ่านเข้าเมืองและจัดช่องทางเดินพิเศษจนผ่านพิธีการศุลกากร ด้านนอกมีเจ้าหน้าที่ทำความสะอาดกระเป๋าเดินทาง และพ่นฉีดแอลกอฮอล์ฆ่าเชื้อ ก่อนให้โดยสารขึ้นรถไปยังสถานที่ที่จัดเตรียมไว้โดยไม่อนุญาตให้ญาติเข้าเยี่ยม แต่สามารถนำอาหารไปฝากกับเจ้าหน้าที่ให้ได้ หลังการกักกันตัว 14 วันจะมีการตรวจวัดอุณหภูมิอีกครั้ง เมื่อเดินทางถึงภูมิลำเนาจะต้องกักกันตัวเองอีก 14 วัน โดยมีเจ้าหน้าที่ อสม. รับช่วงต่อคอยดูแล ส่วนแนวทางการจัดสรรสถานที่พักอาศัย State Quarantine ถือว่ายังเพียงพอต่อผู้ที่จะเดินทางเข้ามา อีกทั้งยังมีโรงพยาบาลสนามที่จัดเตรียมไว้รองรับ อย่างไรก็ตาม แม้จำนวนผู้ติดเชื้อจะลดลง แต่ยังต้องเฝ้าระวังอย่างเข้มงวดโดยเฉพาะผู้สูงอายุ เนื่องจากผู้ติดเชื้อรายใหม่บางส่วนยังเป็นผู้ที่สัมผัสกับผู้ติดเชื้อก่อนหน้านี้